EXCLUSIV Cosmin Matei, la pământ după ce a fost depistat pozitiv: "A plâns, s-a jurat că n-a luat nimic!" Dioszegi anunță ce urmează la Sepsi
Laszlo Dioszegi, patronul lui Sepsi OSK, a comentat vestea primită de Cosmin Matei, care a fost depistat pozitiv cu o substanță interzisă.
Pe 4 februarie, după meciul Sepsi - Universitatea Craiova 1-3, a fost supus unui test doping cu probă de urină. Mijlocașul covăsnenilor a fost depistat pozitiv la 5-metilhexan-2-amină, o substanță aflată pe lista celor interzise, a scris sportpesurse.ro.
Reacția lui Laszlo Dioszegi după ce Cosmin Matei a fost depistat pozitiv
Cosmin Matei a continuat să joace după testul respectiv, însă duminică, în prima etapă din play-off, nu a făcut parte din lotul lui Sepsi la partida cu FCSB din cauza unei accidentări. Laszlo Dioszegi spune că jucătorul echipei sale așteaptă acum rezultatul probei B, iar în funcție de acesta va stabili ce măsuri va lua în cazul lui Matei.
Patronul lui Sepsi spune că, fără să înștiințeze medicul echipei, Matei a luat anumite medicamente pentru răceală în perioada recentă, însă jucătorul ar fi efectuat o verificare pe internet pentru a se asigura că nu conține substanțe interzise.
"Nouă ne-a venit știrea acum vreo două-trei zile, înaintea meciului cu FCSB. Jucătorul a venit la secretariat și a spus că a primit o înștiințare de la Antidoping că a ieșit pozitiv și a fost trimis să facă și testul B. A fost făcut și testul B, acum așteaptăm, dar nu știu, nu mă pricep la așa ceva.
Am crezut că pică cerul pe noi, sincer vă spun. După toate scandalurile cu Ștefănescu chiar nu voiam să mă gândesc la așa ceva. Vedem ce se întâmplă cu testul B.
La club nu a venit nicio înștiințare, absolut nimic. Doar jucătorul a fost înștiințat. El a venit la secretariat să arate ce s-a întâmplat. S-a jurat că n-a luat absolut nimic. Doar a fost răcit și a luat niște medicamente la el acasă.
La noi, doctorul este foarte strict și nu lasă pe jucători să ia nimic fără să dea el voie. După spusele lui Matei, s-a simțit foarte rău și a luat niște medicamente la el acasă. El zice că s-a uitat pe internet, iar despre medicamentul respectiv pentru răceală nu scria că este contraindicat.
Am întrebat și Sepsi nu riscă nimic. Riscă doar jucătorul respectiv. Dacă iese la iveală că a făcut ceva, atunci să plătească. Clubul este responsabil, dar nu putem să controlăm 125 de angajați de la club. Toți sunt oameni maturi și răspund pentru faptele lor. Clubul n-are nicio vină, iar echipa nu o să primească nimic. Așa a fost și la Astra Giurgiu. Dacă este pozitiv, jucătorul va fi suspendat, dar noi vrem să credem că testul B va confirma că nu a luat niște medicamente interzise.
Așteptăm cu mare nerăbdare rezultatul. Dacă iese pozitiv, luăm și noi măsuri. E prematur să vorbesc despre desfacerea contractului. Fiecare om este nevinovat în primă fază. Să vedem rezultatele, iar după ne vom așeza la masă și vom lua măsurile adecvate.
Matei este și accidentat acum. A plâns, a venit cu nevasta și s-a jurat că nu a luat nimic. Vedem ce se întâmplă... numai asta ne lipsea nouă după tot ce s-a întâmplat în ultimele luni", a spus Laszlo Dioszegi, pentru PRO TV și Sport.ro.
- Cosmin Matei a jucat în 33 de meciuri ale lui Sepsi din acest sezon. A marcat 7 goluri și a oferit 6 pase decisive.
Urmăriți SPORT.RO și pe Google News